Siunnersuummut nassuiaatit

**Siunnersuummut nassuiaatit nalinginnaasut**

**1. Aallaqqaasiut**

1.1. Siunnersuummut pingaarnertut tunuliaqutaasut

Siunnersuut arlalinnik siunertaqarpoq.

Siullertut tassaavoq ilinniartoq ilinniarnermi nalaani toquppat, aappaasoq inooqataasorluunniit kiisalu meeqqat qimataasut inissiamik allamik nassaarnissamut pisariaqartumik piffissalernissaasa qulakkeerneqarnissaa.

Siunnersuutip aammattaaq siunertaraa ilinniartunut inissiami najugaqartumut attartornermik isumaqatigiissummik Naalakkersuisut atorunnaarsitsinissaat pillugu saneqqussinissaq, ilinniartunullu inissiami najugaqartoq taamaalilluni ilinniarnermik naammassinninnerup kingorna kingusinnerpaamik ulluinnaat qulit qaangiutsinnagit ilinniartunut inissiamiit anisariaqarsimassalluni. Ilinniarnerup naammassinerata kinguninngua ilinniartunut inissiaqarunnaarnertik pissutigalugu soraarummeerluni naammassinninnermi ilinniartup peqataasinnaanera allannguinissamut siunnersuutip qulakkiissavaa.

Siunnersuutip aammattaaq siunertaraa erseqqissarneqassammat ilinniartunut ilinniarnermut atatillugu suliffimmiikkallartunut imaluunniit atuarfimmiikkallartunut ilinniartunut inissiap atugassanngortinnissaanut ilinniartoq pisussaaffeqarmat, ilinniartut ineqarfianni najugaqartup inoqutigisaani najugaqartut tarmarmik ilinniartoq suliffimmiikkallarnissaanut imaluunniit atuarfimmiikkallarnissaanut ilagippassuk.

Tamatuma saniatigut ilinniartut ineqarfii pillugit inatsisip oqaasertaani kalaallisut allanneqarnerani oqaatsitigut tulluanngittoqartoq paasineqarsimalluni. Oqaatsini marlunni assigiimmik oqaasertaqarnissaanik siunniussisunik allannguinerit pineqarput. Allannguutissatut siunnersuut taamaallaat kalaallisoortaani oqaatsitigut allannguinermik kinguneqarpoq, inatsisillu danskisoortaani allannguisoqarnani.

**2. Siunnersuummi immikkoortut pingaarnerit**

a) Inatsisit atuuttut

Inatsit atuuttoq tassaavoq ilinniartut ineqarfii pillugit Inatsisartut inatsisaat nr. 42, 12. december 2019-imeersoq Inatsisartut inatsisaatigut nr. 3, 25. maj 2022-imeersukkut allanngortinneqartoq. Inatsit pingaarneq taassumalu allannguutaa ilinniartut ineqarfii pillugit Inatsisartut inatsisaat pillugu Namminersorlutik Oqartussat nalunaarutaanni nr. 8, 14. juni 2022-imeersumi ataatsimut allanneqarsimapput.

Ilinniartut inaanni najugaqartoq ilaquttani ilagalugit illoqarfiup ilinniarfiusup avataani ilinniarnermut atatillugu suliffimmiikkallarpat imaluunniit atuarfimmiikkallarpat, najugaqanngikkallarnerlu qaammatit 2-t sinnersimallugit sivisussuseqarpat, ilinniartut inaat Naalakkersuisunut atugassanngortinnissaanut ilinniartut inaanni najugaqartoq pisussaaffeqanngilaq. § 34, imm. 1-imi aalajangersagaq atuuppoq, apeqqutaanani inoqutigiit tamarmik ilinniartut inaanni najugaqartoq peqatigalugu taassuma ilinniarnermut atatillugu suliffimmiikkallarfianut imaluunniit atuarfimmiikkallarfianut peqataasimanersut. Taamaattumik pisoqartarpoq ilinniartut inaanni najugaqartoq illoqarfiup ilinniarfiusup avataani ilinniarnermut atatillugu suliffimmiikkallarluni imaluunniit atuarfimmiikkallarluni, aamma illoqarfimmi ilinniarfiusumi ilinniartut inaanni pisattaminut toqqorsivittut tigummiinnarlugu, piviusumik ilinniartunut inissianik amigaateqartoqaraluartoq.

Ilinniartumut avataaneersumut inimik pisariaqartitsisumut ilinniartut inaannik atugassiissuteqarallartarnera tamanut atuuppoq. Ilinniartoq taannaavoq attartornissamik isumaqatigiissusiortoq, ilaquttat angalaqataasut ilinniartoq najugaqatigalugu. Ilinniartoq ilinniartut inaanni najugaqarnissamut piumasaqaatinik naammassinnikkunnaarpat, tak. § 2, ilinniartoq ilaqutaalu peqataasut ilinniartut inaanni najugaqarsinnaajunnaassapput. Pisuni amerlanerni taanna ajornartorsiutaaneq ajorpoq, tassa ilinniartoq ilaqutaalu angalaqataasut namminneq inimik allamik nassaartarmata.

Ilinniarnerup naammassineqarnissaanut naleqqiullugu § 38, imm. 2-mit takuneqarsinnaavoq ilinniartup ilinniarnini, atuarfimmiinnini, ilinniarnermut atatillugu suliffimmiinnini naammassippat imaluunniit ilinniarnini unitsippagu, ilinniartup ilinniartut inaannit ilinniarnerup, atuarfimmiinnerup imaluunniit ilinniarnermut atatillugu suliffimmiinnerup imaluunniit unitsitsinerup kingorna kingusinnerpaamik ullut qulit qaangiutsinnagit qimassimassavaa. Aalajangersakkamit takuneqarsinnaasumik piffissami sivisunerusumi najugaqaannarnissamut periarfissaqanngilaq. Tamatumunnga tunngavilersuutaasoq tassaavoq ilinniartut inaat isumalluutaammata killeqartut, ilinniarnermik ingerlataqartunut ilinniartunut naatsorsuussat. Tamatuma kinguneranik ilinniartumut toqukkut qimaguttumut qimataasut taamaattumik piffissaliussap taassuma iluani ilinniartut inaannit anisimasussaapput.

§ 38, imm. 2-mi aalajangersagaq aamma ilinniarnerup naammassinerata kingorna soraarummeerluni naammassinermi ilinniartup peqataasinnaaneranut akornusiisinnaavoq, tassa ilinniarnerup naammassineraniit kingusinnerpaamik ulluinnaat qulit kingorna ilinniartup ilinniartut inaat qimassimassagaa aalajangersakkami aalajangersarneqarmat.

b) Siunnersuut

Allannguutissatut siunnersuummi pingaarnerit tassaapput qaammatinit 2-t sivisunerusumik peqanngikkallarnermi ilinniartut inaat Naalakkersuisunut atugassanngortinnissaanik pisussaaffiup, ilinniartup toquneratigut ilinniartunut inissiami najugaqaannarallarnissamut periarfissap kiisalu ilinniartup ilinniarnermik naammassinnerani ilinniartut inaat atorunnaarnissaanut Naalakkersuisut pisussaaffiannik saneqqussinissamut periarfissap, taamaalilluni ilinniartup soraarummeerluni naammassinermi peqataasinnaanerata erseqqissarneqarneri.

*Ilinniartut inaat* *ilinniarnermut atatillugu suliffimmiikkallarneq imaluunniit atuarfimmiikkallarneq peqqutigalugu najunngikkallarnerani atugassiissutiginissaanut pisussaaffik*

Allannguutissatut siunnersuummi siunertaq tassaavoq qaammatinik 2-nik sivisunerusumik illoqarfiup ilinniarfiusup avataani ilinniartoq ilinniarnermut atatillugu suliffimmiikkallarnerani imaluunniit atuarfimmiikkallarnerani ilinniartut inaat Naalakkersuisunut atugassanngortinnissaanut pisussaaffiup aamma ilinniartumut ilaquttani ilagalugit illoqarfiup ilinniarfiusup avataani ilinniarnermut atatillugu suliffimmiikkallarnerani imaluunniit atuarfimmiikkallarnerani atuunneranik erseqqissaaneq.

Ilinniarnermut atatillugu suliffimmiikkallarneq imaluunniit atuarfimmiikkallarneq pissutigalugu najugaqanngikkallarnermut atatillugu ilinniartut inaat atugassanngortinnissaanut pisussaaffimmik erseqqissaanermi siunertaq tassaavoq ilinniartut inaat sapinngisamik pitsaanerpaamik atorneqarnissaat. Ilinniartut inaanni najugaqartoq, ilinniartut inaannik Naalakkersuisunut atugassanngortitsisoq § 34, imm. 3 naapertorlugu Naalakkersuisut aaqqiinerisigut pisattani toqqorsimatissinnaavai, ilinniartut inaat atugassanngortinneqarsimasoq pequtsersorneqarsimanngippat. Ilinniartoq illoqarfimmut ilinniarfiusumut uteqqippat ilinniartut inaanni najugaqartup ilinniartut inaannik atugassinneqaqqissaaq. Ilinniartunut inissiaq isumalluutaavoq killeqartoq ilinniartullu ilaannut inissiatut pilerinartuulluni, tassa ilinniartut inaannut ineqarnermut akiliut akikitsuummat.

*Ilinniartup toqunerani ilinniartunut inissiamik najugaqaannarnissamut periarfissaqarneq*

Aamma ilaquttat qimataasut ilinniartut inaanni qaammatit 4-t tikillugit najugaqaannarnissamut periarfissaqarnissaat siunnersuutigineqarpoq.

Qaammatit 4-t tikillugit piffissamik killiliineq § 4, imm. 6-imut atatillugu isigineqassaaq, ilinniartut inaanni najugaqartoq tamatumunnga malittarisassanik atuuttunik naammassinninngikkaluartoq ilinniagaqartutut isigineqarsinnaanera ilinniarfimmit uppernarsarneqarpat, ilinniartoq ilinniarnermik ingerlataqarnermik piumasaqaatinik naammassinninngikkaluarluni, piffissaq qaammatit 4-t tikillugit ilinniartunut inissiami najugaqaannarnissamut ilinniartoq periarfissaqarluni.

Ilaqutariit qimataasut, ilinniartut inaannik atugassinneqarnissamik imaluunniit tigummiinnarnissaanut nammineq naammassinninngikkaluartut, qaammatit 4-t tikillugit ilinniartut inaanni najugaqarnissamut periarfissinneqarneranni, ilaqutariit qimataasut inoqutigiinni aamma meerartaqarsinnaasut eqqarsaatigineqarput. Aalajangersakkami siunertaq tassaavoq, ilinniartoq toquppat, ilaqutariit qimataasut inimik allamik nassaarnissamut pisariaqartumik piffissalerneqarnissaat. Ilinniartoq toquppat, pissutsit isumagineqartussat arlalissuusarput, kisianni ullut qulit ingerlaneranni inimik allamik nassaarnissaq aappaasumut imaluunniit inooqataasumut, toqusumik annaasaqarluni aliasuttumut, piffissaq sivikippallaarujussuartutut isigineqarpoq.

Qaammatit 4-t tikillugit ilinniartut inaanni najugaqaannarnissamut periarfissaqarneq ilaqutariinnut qimataasunut ilinniartut inaanni najugaqartoq peqatigalugu najugaqartunut tamaaallaat atuuppoq.

*Ilinniartup ilinniarnerminik naammassisimanerani ilinniartut inaat atorunnaarsinneqarnissaanut Naalakkersuisut pisussaaffiani saneqqussinissamut periarfissaqarneq, ilinniartoq taamaalilluni soraarummeerluni naggataarnermi peqataasinnaalluni*

Kiisalu siunnersuutigineqarpoq ilinniartut inaanni najugaqartumik attartornermik isumaqatigiissummik Naalakkersuisut atorunnaarsitsisinnaanerat taamaalilluni ilinniarnerup naammassineraniit kingusinnerpaamik ulluinnaat qulit kingorna ilinniartunut inissiap qimanneqartussaanera pillugu § 38, imm. 2-mi piumasaqaammik saneqqussinissamik periarfissiisoqassasoq.

Ilinniarnerup naammassinerata kinguninngua ilinniartunut inissiaqarunnaarnertik pissutigalugu soraarummeerluni naggataarnermi peqataasinnaajunnaannginnissaat allannguutissamut siunnersuutip qulakkiissavaa. Suleriaatsip maleruagassat allanneqarsimanngitsut inatsisitigut allanneqalerneri tassani pineqarpoq, tassa ilinniarnerup assersuutigalugu 28. februarimi imaluunniit 30. junimi ilinniarnerup naammassineqarnissaa naatsorsuutigalugu ilinniarnerup aallartinnerani ilinniarfinnit uppernarsarneqartarmat, ilinniartut taamaalillutik soraarummeerluni naggataarnermi peqataasinnaallutik.

Erseqqissarneqartariaqarporli ilinniartunut ataasiakkaanut ilinniarnerup naammassineqarnissaanut naatsorsuutigisap allanngortinnissaanut ilinniarfiit periarfissaqarmata, tassa naggartaarutaasumik oqaluttarissamik soraarummeernerit ilinniartunut assigiinngissinnaamata.

**3. Pisortanut aningaasaqarnikkut allaffissornikkullu sunniutissat**

Siunnersuut immini pisortanut aningaasartuuteqarnerulernermik sunniuteqassanngitsoq nalilerneqarpoq.

Naliliisoqarpoq ilinniartut ikitsuararsuit, ilaquttatik peqatigalugit najugaqartut, ilinniarnermi nalaani toqusartut. Malittarisassanik allannguutissatut siunnersuutigineqartoq, ilinniartup toqunerata kingorna ilaqutariit ilinniartut inaanni najugaqaannarsinnaallutik, taamaattumik taamaallaat kingunerissavaa, ukiumut qaammatialunnguit kisimik pineqartarnissaat, ilinniartut inaatigut piginnaasat tamatuminnga eqqorneqarlutik.

Illoqarfimmit ilinniarfiusumit allaanerusumi illoqarfimmi allami ilaquttani ilagalugit ilinniartut inaanni najugaqartoq ilinniarnermut atasumik suliffimmiikkallarneranut imaluunniit atuarfimmiikkallarneranut naleqqiullugu, atugassanngortitsinermi ilinniartut inaat pequsersugaasimanngippat, ilinniartut inaanni najugaqartup pequtaasa toqqorsimanerinut naleqqiullugu Naalakkersuisunut aningaasartuutaassaaq. Aningaasartuut taanna pissutsini ulaperuttorfiusuni avataani attartornernut aningaasartuutinik sipaaruteqarnernit naapertuutissaaq, tassani attartugaq Naalakkersuisunut atugassanngortinneqarnerata malitsigisaanik avataaneersumik attartornissaq pisariaqarsimalluni.

**4. Inuussutissarsiortunut aningaasaqarnikkut allaffissornikkullu sunniutissat**

Inuussutissarsiutinik ingerlatalinnut sunniuteqartoqarnavianngitsoq nalilerneqarpoq.

**5. Avatangiisinut, pinngortitamut inuillu peqqissusaannut sunniutissat**

Siunnersuut avatangiisinut pinngortitamullu sunniuteqartussaanngitsut nalilerneqarpoq. Naliliisoqarpoq inuit peqqissusiannut naleqqiullugu siunnersuut pitsaasuusoq, tassa piffissami ilinniartup toqunera pissutigalugu annertuumik allanngorfiusumi aappaasumut inooqataasumulluunniit meeraqarsinnaasumut qimataasunut toqqissisimanarnerussammat.

**6. Innuttaasunut sunniutissat**

Ilinniartunut inissiami inoqutigiinni ilaasortat qimataasunut qaammatit 4-t tikillugit ilinniartunut inissiami najugaqaannarsinnaaneq iluaqutaassaaq. Piffissami ilungersunartumi inissaqarnikkut pissutsinik allatut aaqqiinissamut piffissaq naammattoq nalilerneqarpoq.

Ilinniartut ikittuinnaat ilinniarnermi nalaani toqusartut aamma aapparisatik inooqatitilluunniit meeratillu najugaqartut ikittuinnaassasut naliliisoqarpoq. Ilinniartut inaannik qinnuteqarnissamut ilinniartunngortussap qinnuteqarnissamut periarfissaqarneranik malunnaatilimmik kinguneqartitsinissaa nalilerneqanngilaq, tassa aappaasunut inooqataasunulluunniit qimataasunut ilinniartut inaannik atugaqartariaqartut ukiumut ikittuinnaammata.

Ilinniartut ilinniarnerup nalaani toqusut, kisiannili ilinniartut inaanni kisimiillutik najugaqartut, ilinniartut inissiatigut piginnaasamut sunniuteqassanngillat, tassa ilinniartup pigisai peerneqarsinnaassammata ilinniartullu inaat ilinniartunut allanut atugassanngortinneqarluni.

**7. Sunniutaasussat pingaarnerit allat**

Siunnersuut allanik malunnaatilinnik sunniuteqarnavianngitsoq nalilerneqarpoq.

**8. Pisortanik, suleqatigiiffinnik allanillu tusarniaaneq**

Siunnersuut piffissami 30. juni-imiit 28. juli-mut 2023-imi tusarniaanernut isaaffikkut pissarsiarineqarsinnaasimavoq, tusarniaanermullu peqataasunut nassiunneqarsimalluni, takuuk ilanngussaq 2.

**Siunnersuummi aalajangersakkanut ataasiakkaanut oqaaseqaatit**

*§ 1-imut*

Nr. 1-imut

Aalajangersakkami taaguut "ilinniartut avataaneersut" nassuiarneqarpoq, aamma ilinniartut ineqarfii pillugit inatsimmiit allanngortinneqarnani ingerlateqqinneqarluni, kalaallisoortani oqaaseq amigaatigineqartoq "kipineqanngitsumik" ilanngunneqarluni.

Nr. 2-mut

Aalajangersagaq nutaajuvoq aamma qaammatit 4-t tikillugit ilinniartumut toqusumut ilaqutaasut qimataasut ilinniartut inaanni najugaqaannarnissaannut tunngavissiilluni.

Maannakkut toqusoq ilinniartoq peqatigalugu najugaqartut ilaqutariit qimataasut ilinniartut inaata tigunissaanut nammineq pisinnaatitaanngillat, aapparisaq inooqataasorluunniit qimataasoq nammineq ilinniarnermik ingerlataqanngippat taamaalillunilu kapitali 2-mi piumasaqaatinik naammassinninnani.

Ilinniartut inaanni qaammatit 4-t tikillugit najugaqaannarnissamut piffissami periarfissaqarneq § 4, imm. 6-imut atatillugu isigineqassaaq, taanna malillugu ilinniarnermik ingerlataqarneq pillugu piumasaqaatinik naammassinninngitsoq ilinniartoq immikkut pisoqartillugu ilinniartut inaanni najugaqaannarnissamut periarfissaqarluni. Qaammatinik 4-nik piffissaq ilaqutariit qimataasut inissiamik allamik nassaarnissaannut piffissatut tulluartutut isigineqarpoq.

Nr. 3-mut

Aalajangersakkami pineqarpoq ilinniarnermut atatillugu inimik piviusumik pisariaqartitsisoqarnissaa, danskisuualu allanngortinnagu ingerlatiinnarneqarluni, kalaallisoortaa oqaatsimut "-sinnaavoq"-mut naleqqiullugu iluarsiisoqarluni.

Nr. 4-mut

Aalajangersakkami pineqarpoq ilinniartut inaannik atugassanngortitsinermut imaluunniit tigummiinnarnissaanut naleqquttunik paasissutissanik tamanik Naalakkersuisunut nalunaaruteqarnissamut ilinniartup pisussaaffeqarnera, aamma danskisuua allanngortinnagu ingerlateqqinneqarluni. Paasineqarpoq oqaatsit "naalagaaffimmi innuttaaneq" aamma "ilaqutariinni inissisimaneq" kalaallisoortaani ilaanngitsut, taamaattumik aalajangersakkami tamanna iluarsineqarluni.

Nr. 5-imut

Paasineqarpoq kalaallisuuani tulluanngitsoqartoq, tassa oqaaseq "-pat", ilinniartup ilaquttani ilagippagit eqqarsaatiginninnissamut piumasaqaataasoq, kalaallitsoortani ilaanngitsoq. Aalajangersagaq danskisuuani atuuttumik allannguinissamik siunertaqanngilaq.

Nr. 6-imut

Aalajangersakkami pineqarpoq ilinniartut inaannik misissuinissamut Naalakkersuisut periarfissaqarnerat. Paasineqarpoq § 23, imm. 1, nr. 1-imut aamma 2-mut naleqqiullugu kalaallisoortaani tulluanngitsoqartoq iluarsineqarlutillu, taamaalilluni aalajangersagaq danskisuuani kalaallisuuanilu assigiilerlutik. Aalajangersagaq danskisuuani atuuttumik allannguinissamik siunertaqanngilaq.

Nr. 7-imut

Aalajangersagaq atuuttoq malillugu ilinniartut inaanni najugaqartoq, illoqarfiup ilinniarfiusup avataani ilinniarnermut atasumik suliffimmiikkallartoq imaluunniit atuarfimmiikkallartoq, peqannginnermi nalaani ilinniartut inaat Naalakkersuisunut atugassanngortinnissaanut pisussaaffeqarpoq. Tamannali atuutissanngilaq ilinniartup illoqatigisaani inoqutigiinni ilaappata, tassaasut meeqqat 18-it inorlugit ukiullit, aapparisaq imaluunniit inooqatigisaq, ilinniagaqarnersiuteqarnermut malittarisassat atuuttut naapertorlugit akiliunneqarlutik angalasinnaatitaasut. Ilaqutariinnut angalaqataasunut atuutereersoq eqqarsaatiginninneq taanna allanngortinneqassanngilaq, ilinniartorlu kisimiilluni ilinniarnermut atatillugu suliffimmiittumut imaluunniit atuarfimmiittumut, ilinniartut inaat Naalakkersuisunut atugassanngortinnissaanut pisussaaffeqassanngilaq.

Paasineqarpoq ilinniartut inaat pisut ilaanni, ilinniartoq ilaquttani ilagalugit najugaqartoq ilaquttani ilagalugit illoqarfiup ilinniarfiusup avataani ilinniarnermut atasumik suliffimmiikkallarnerani imaluunnit atuarfimmiikkallarnerani najugaqarfigineqarneq ajortut. Ilinniagaqartoq inimi Naalakkersuisunut atugassanngortinnissaanut pisussaaffeqanngilaq taamaalillunilu pigisami ilai qimatani ilinniartut inaanniitissinnaallugit peqatigisaanillu ilinniartup ilinniarnermut atatillugu suliffimmiikkallarfigisaani imaluunniit atuarfimmiikkallarfigisaani illoqarfimmi ilinniartut inaannik atugassinneqarluni. Taamaalilluni ilinniartoq ilinniartut inaannik marlunnik atugassaqarluni, sumiiffimmi ataatsimi ilinniartut inaannik ataasiinnarmik piviusumik pisariaqartitsilluni.

Nr. 8-mut

Aalajangersakkami pineqarpoq ilinniartut inaanni najugaqartup tungaaniit ilinniartup inaat taamaatinneqarnera. Paasineqarpoq kalaallisoortaani tulluanngitsoqartoq, tassa oqaatsit "qaammatip naanissaata tungaanut" kalaallisoortaani ilaanngimmata. Aalajangersagaq tulluanngitsumik tassannga iluarsiivoq, aamma aalajangersakkap danskisuuani allannguisoqarnani.

Nr. 9-mut

§ 38, imm. 4-p ilanngunneqarnerata kingunerisaanik imm. 2-mi innersuussineq imm. 3 aamma 4-mut atuuttussanngortinneqarpoq.

Nr. 10-mut

§ 38, imm. 2-mit takuneqarsinnaavoq ilinniartup ilinniarnini, atuarfimmiinnini, ilinniarnermut atatillugu suliffimmiinnini naammassippagu imaluunniit ilinniarnini unitsiinnarpagu, ilinniartup ilinniartut inaannit ilinniarnerup, atuarfimmiinnerup imaluunniit ilinniarnermut atatillugu suliffimmiinnerip imaluunniit unitsitsinerup kingorna kingusinnerpaamik ullut 10-t qaangiutsinnagit qimassimassagaa.

Soraarummeerneq kingulleq naammassineqarpat taassumalu inernera tiguneqarpat ilinniarneq naammassineqartutut isigineqassaaq. Soraarummeerluni naammassineq pissutigalugu ilinniarneq naammassineqarneq ajorpoq, tassa soraarummeerluni naammassineq ilinniarnerup ilaatut isigineqanngimmat kisianni ilinniarfimmi nalliuttorsiornerulluni imaluunniit aaqqissuussinerulluni, aamma ilinniartup ilinniarnerminik naammassinninneranik malunnartitsisuulluni. Soraarummeerluni naggataarneq ilinniarnerup naammassinerata kinguninngua nalinginnaasumik ingerlanneqartarpoq.

Ilinniartup soraarummeerluni naammassineranut atatillugu imm. 2-mi piumasaqaammit saneqqussinissamut Naalakkersuisut piginnaatinenqarnissaat tulluartutut isigineqarpoq. Aalajangersakkamik saneqqussisinnaanermut piginnaatitsissut taamaallaat sivikitsuinnarmik piffissalerneqarnissaa naatsorsuutigineqarpoq, aalajangersagaq ilinniartup soraarummeerluni naammassineranut atatillugu atorneqartussaammat.

*§ 2-mut*

Siunnersuutigineqarpoq Inatsisartut inatsisaat ulloq 1. januar 2024-mi atulersinneqassasoq, inatsisip akuerineqarnerata kinguninnguani inatsisip atulersinnissaa siunertaralugu.

**Ilanngussaq 1**

|  |  |
| --- | --- |
| **Inatsisissatut siunnersuut inatsimmut atuuttumut sanilliullugu** | |
| *Oqaasertaliunneqartut atuuttut* | *Inatsisissatut siunnersuut* |
|  | **§ 1**  Ilinniartut ineqarfii pillugit Inatsisartut inatsisaanni nr. 42, 12. december 2019-imeersumi ima allannguisoqarpoq: |
| § 1, imm. 2:  *Imm. 2.* Taaguutigineqartumi ilinniartut allaneersut paasineqassaaq ilinniagaqartut minnerpaamik ilinniakkamik aallartitsinnginnermi ukiuni 2-ni illoqarfiup ilinniagaqarfiusussap avataani inuit allattorsimaffianni nalunaarsorneqarsimasut. | § 1, imm. 2 imatut oqaasertalerneqarpoq:  "*Imm. 2.* Taaguutigineqartumi ilinniartut allaneersut paasineqassaaq ilinniagaqartut ilinniarnerup aallartinnissaa sivikinnerpaamik ukiut 2-t sioqqullugit kipisuitsumik illoqarfiup ilinniarfiusup avataani najugaqartutut inunnik allattorsimafianni nalunaarsorneqarsimasut." |
|  | § 4-mi imm. 4-p kingornagutnutaatut ilanngunneqassaaq:  "*Imm. 7.* Ilinniartup toqunerani aappaasoq inooqataasorluunniit piffissami qaammatit 4-t tikillugit ilinniartunut inissiami najugaqaannarsinnaatitaavoq." |
| § 5:  **§ 5.** Ilinniagaqartoq illoqarfimmi ilinniagaqarfimmini allamik inimik atugassaqartitaasoq, imaluunniit aapparisaq imaluunniit inooqatigisaq suliffimminut atatillugu ineqartinneqarpat, pisinnaatitaanngilaq ilinniartutut inissamik atugassinneqarnissamut, imaluunniit atugarisaminik tigumminniinnarnissamik. Tamanna aamma atuuppoq sulisitsisoq sungiusaammik suliffeqarnermut atatillugu inissaqartitsippat ilinniagaqartumut, imaluunniit ilinniagaqartup ineqartinneqarnissamik pisariaqartitsinera nammineq pisariaqartitanik aallaaveqarpat. | § 5ima oqaasertaqassaaq:  "Ilinniartoq illoqarfimmi ilinniagaqarfimmini allamik inimik atugassaqartitaasoq imaluunniit aapparisaq inooqatigisarluunniit suliffimminut atatillugu ineqartinneqarpat, ilinniartut ineqarfianni inimik atugassinneqarnissamut imaluunniit atugarisap tigummiinnarnissaanut pisinnaatitaanngilaq. Taamaaqataanik atuuppoq sulisitsisoq suliffimmik misiliinermik isumaqatigiissummut atasumik ilinniartup atugassaanik inissiaqartitsippat, imaluunniit inimik pisariaqartitsineq ilinniartup nammineq pisariaqartitaanik aallaaveqarpat." |
| § 6, imm 1:  **§ 6.** Ilinniartoq ilinniagaqartunut inissiamik tunineqarsinnaajumalluni, tamatumalu atuinnarsinnaaneranut Naalakkersuisunut nalunaaruteqassaaq paasissutissanik tamanik, inissamik tunineqarnissamut imaluunniit inigisamik tigumminniinnarnissamut pisariaqartunik, tamatumunngalu akiliuteqartarnermut pisariaqartunik, tamatumani aamma inimik pisariaqartitsinermut paasissutissanik, inuup normuanik aamma inoqutigiinni ilaasut tamarmik atiinik, inoqutigiit isertitaannik, ilinniakkamik sumi tiguneqarsimanermik, ilinniakkamik ingerlatsinermik, aamma illoqarfiup ilinniarfiup avataani najugaqartarnermik. | § 6, imm. 1 imatut oqaasertalerneqassaaq:  "Ilinniartoq ilinniagaqartunut inissiamik tunineqarsinnaajumalluni, tamatumalu atuinnarsinnaaneranut Naalakkersuisunut nalunaaruteqassaaq paasissutissanik tamanik, inissamik tunineqarnissamut imaluunniit inigisamik tigumminniinnarnissamut pisariaqartunik, tamatumunngalu akiliuteqartarnermut pisariaqartunik, tamatumani aamma inimik pisariaqartitsinermut paasissutissanik, naalagaaffimmi innuttaaneq, inuup normuanik aamma inoqutigiinni ilaasut tamarmik atiinik, ilaqutariinnermi paasissutissat aamma inoqutigiit isertitaannik, ilinniakkamik sumi tiguneqarsimanermik, ilinniakkamik ingerlatsinermik aamma illoqarfiup ilinniarfiup avataani najugaqartarnermik." |
| § 17, imm 1:  **§ 17.** Ilinniartumut inissiamik atugassiinermi isiginiarneqassapput ilinniartumut inissami ineqartumut malinnaasut inoqutigiit, ilinniagaqartup meerai 18-it inorlugit ukioqarpata, aappaa imaluunniit inooqatigisaa pisinnaatitaammata akiliunneqarlutik angalasinnaanermut, tamatumunnga malittarisassat ilinniagaqarnersiuteqarnermut malittarisassani naapertorlugit, taamaattoq tak. imm. 2. | § 17, imm 1 imatut oqaasertalerneqassaaq:  "Ilinniartut ineqarfianni inissiamik atugassiisoqarnerani ilinniartut ineqarfianni najugaqartumut peqataasut inoqutigiit amerlassusaat sillimaffigineqassapput, ilinniartup meerai 18-it inorlugit ukiullit, aappaa inooqataaluunniit ilinniagaqarnersiutini tamanna pillugu malittarisassat naapertorlugit akiliunneqarlutik angalasinnaatitaappata, taamaattorli tak. imm. 2." |
| § 23, imm. 1, nr. 1-2:  1) ilinniartut ineqarfiat misissorniarpassuk, allannguutaasimasinnaasut takujumallugit, 2) aserfallassimassutsimik nakkutilliinermi, | § 23, imm. 1, nr. -2 ima oqaasertalerneqassaaq:  "1) ilinniartut ineqarfiat atugassiissutigineqartumit malittarisassat uniorlugit atorneqarnersoq paasineqarnissaa siunertaralugu misissorneqarpat,   2) aserfallatsaaliinerup qanoq issusianik nakkutilliisoqarnerani*,* |
| § 34, imm. 1, oqaaseqatigiit aappaat:  Tamannali atuutissanngilaq ilinniartup illoqatigisaani inoqutigiinni ilaappata meeqqat 18-it inorlugit ukiullit, aapparisaq imaluunniit inooqatigisaq, akiliunneqarlutik angalasinnaatitaasut, ilinniagaqarnersiuteqarnermut malittarisassat atuuttut naapertorlugit. | § 34, imm. 1, oqaaseqatigiit aappaat imatut oqaasertalerneqassapput:  "Tamannali atuutissanngilaq ilinniartup najugaqatigisaani inoqutigiinni ilaappata meeqqat 18-it inorlugit ukiullit, aapparisaq imaluunniit inooqatigisaq, akiliunneqarlutik angalasinnaatitaasut, ilinniagaqarnersiuteqarnermut malittarisassat atuuttut naapertorlugit, inoqutigiit tamarmik ilinniartup ilinniarnermut atatillugu suliffimmiikkallarnerani imaluunniit atuarfimmiikkallarnerani ilaanngippata." |
| § 36, imm 1:  **§ 36.** Taamaatitsineq ilinniartut ineqarfianni najugaqartup tungaaniit pissaaq allaganngorlugu minnerpaamik qaammammik ataatsimik siumoortumik ilisimatitsinikkut, attartornermut isumaqatigiissutaasumi sivikinnerusumik piffissaliisoqanngippat. | § 36, imm. 1 imatut oqaasertalerneqarpoq:  “Ilinniartut ineqarfianni najugaqartup tungaaniit taamaatitsineq sivikinnerpaamik qaammat ataaseq sioqqullugu qaammatip naanissaanut allakkatigut ilimasaarinikkut pissaaq, attartorneq pillugu isumaqatigiissummi sivikinnerusumik ilimasaarisoqarnissaanik aalajangersaasoqarsimanngippat.” |
| § 38, imm 2:  *Imm. 2.* Ilinniakkamik, ilinniarfimmiinnermik, sungiusaammik suliffeqarnermik naammassisaqarnermi, ilinniarfimmi ilinniakkamik taamaatitsinermi ilinniartut ineqarfianni najugaqartoq nooreersimassaaq ulluinnaat 10-t qaangiutinnginnerini, ilinniakkap, sungiusaammik suliffeqarnerup imaluunniit uninnerani imaluunniit taamaatinnerani, taamaattoq tak. imm. 3. | § 38, imm. 2-imi “taamaattorli tak. imm. 3”, imatut allanngortinneqarpoq “taamaattorli tak. imm. 3 aamma 4." |
|  | § 38-mi imm. 3-p kingorna immikkoortutut nutaatut ilanngunneqassaaq:  "*Imm. 4.* Ilinniartup soraarummeerluni naggataarneranut atatillugu imm. 2-mi piumasaqaatip saneqqunnissaanut Naalakkersuisut piginnaatinneqarput." |
|  | **§ 2**  Inatsisartut inatsisaat 1. januar 2024-mi atuutilissaaq. |

**Ilanngussaq 2**

Siunnersuut tusarniaavigisartakkanut ukununnga ulluni 30. juni-miit 28. juli-mut 2023-mi tusarniaassutigineqarpoq:

Avalak

Pitaq

KIK (Kalaallit Ilinniagaqartut Kattuffiat)

SIK

Kalaallit Sulisitsisut

GU-Aasiaat

HTX-Sisimiut

GU-Nuuk

GU-Qaqortoq

HHX-Qaqortoq

NUSUKA

IMAK

Saviminilerinermik Ilinniarfik

Sanaartornermik Ilinniarfik

INUILI

lmarsiornermik ilinniarfik

NI-Nuuk

NI-Qaqortoq

Peqqissaanermik Ilinniarfik

Savaatilinngorniarniat atuarfiat

Kalaallit Nunaanni Inuussutissarsiutinut Ilinniarfiit, KNII

ASG (Akademikernes Sammenslutning i Grønland/ Ilinniagartuut Kattuffiat)

Ilisimatusarfik

Socialpædagogisk Seminarium (Perorsaanermik Ilinniarfik)

Eqqumiitsuliornermik Ilinniarfik

Isiginnaartitsisunngorniarfik

Taakku saniatigut siunnersuut Naalakkersuisut tusarniaassutigisaminnut nittartagaanni piffissami tassani pissarsiarineqarsinnaasimavoq.